Document ID: 32005L0074

KOMISJONI DIREKTIIV 2005/74/EÜ,
25. oktoober 2005,
millega muudetakse komisjoni direktiivi 90/642/EMÜ selles kehtestatud etofumesaadi, lambda-tsühalotriini, metomüüli, pümetrosiini ja tiabendasooli jääkide piirnormide suhtes
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. novembri 1990. aasta direktiivi 90/642/EMÜ teatavates taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide lubatud piirnormide kehtestamise kohta, (1) eriti selle artiklit 7,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (2) eriti selle artikli 4 lõike 1 punkti f,
ning arvestades järgmist:
(1)
Vastavalt direktiivile 91/414/EMÜ vastutavad taimekaitsevahendite kasutusloa andmise eest teatavate põllukultuuride puhul liikmesriigid. Selliste kasutuslubade aluseks peab olema inimeste ja loomade tervist ning keskkonda mõjutavate tegurite hinnang. Hinnangu andmisel tuleb arvesse võtta kasutajate ja kõrvalseisjate kokkupuuteid ja mõju maismaa-, vee- ja õhukeskkonnale, samuti töödeldud põllukultuurides sisalduvate jääkainete tarbimise mõju inimestele ja loomadele.
(2)
Jääkide (edaspidi pestitsiidijääkide) piirnormid kajastavad tegeliku taimekaitse saavutamiseks vajalikku pestitsiidide miinimumkogust, mida kasutatakse selliselt, et jääkaine kogus on võimalikult väike ja toksikoloogiliselt vastuvõetav, eelkõige hinnangulist toidu kaudu omastamist arvesse võttes.
(3)
Pestitsiidijääkide piirnorme tuleks aeg-ajalt läbi vaadata. Neid võib uute kasutusviiside, uue teabe ja uute andmete arvessevõtmiseks muuta.
(4)
Pestitsiidijääkide piirnormid määratakse kindlaks vastavalt analüütiliselt määratud alammäärale, kui taimekaitsevahendite lubatud kasutamise tagajärjel ei leita toiduaines või selle pinnal märkimisväärselt pestitsiidijääke või kui nende kasutamine ei olnud lubatud või kui liikmesriikide poolt lubatud kasutamiseks ei esitatud vajalikke andmeid või kui kolmandates riikides kasutamiseks ei esitatud asjaomaseid andmeid ning selle tagajärjel leidub ühenduse turul ringlusesse lastavates toiduainetes või nende pinnal pestitsiidide jääke.
(5)
Komisjonile on esitatud teave direktiivi 90/642/EMÜ reguleerimisalasse kuuluvate teatavate pestitsiidide uutest või muutunud kasutusviisidest. See hõlmab etofumesaati, lambda-tsühalotriini, metomüüli, pümetrosiini ja tiabendasooli.
Lambda-tsühalotriini, metomüüli ja pümetrosiini puhul, mille kohta on olemas ägedat toimet esilekutsuv standarddoos (ARfD), on tarbijate akuutset kokkupuudet iga toiduaine kaudu, mis võib sisaldada nende pestitsiidide jääke, hinnatud ja mõõdetud vastavalt Euroopa Ühenduses parajasti kasutatavatele menetlustele ja tavadele, võttes arvesse Maailma Tervishoiuorganisatsiooni avaldatud juhiseid. Taimede teaduskomitee arvamusi, eriti nõuandeid ja soovitusi pestitsiididega töödeldud toiduainete tarbijate kaitse osas on arvesse võetud. Hinnang toidu kaudu omastatava lambda-tsühalotriini, metomüüli ja pümetrosiini kohta näitab, et asjaomaste jääkide piirnormide määramisega ei ületata ägedat toimet esilekutsuvat standarddoosi. Etofumesaadi ja tiabendasooli puhul on olemasoleva teabe hindamine näidanud, et ägedat toimet esilekutsuvat standarddoosi ei nõuta ja seetõttu ei ole lühiajaline hindamine vajalik.
(6)
Seepärast on nimetatud pestitsiidide jääkide puhul vaja kindlaks määrata uued lubatud piirnormid.
(7)
Teaduse ja tehnika arengut arvesse võttes võib osutuda vajalikuks kindlaks määrata pestitsiidijääkide eripiirnormid ühenduses suhteliselt uutele toodetele nagu papaiad ja kassaava. Seepärast tuleks näidete loetelu direktiivi 90/642/EMÜ I lisas määratletud rühmades vastavalt muuta.
(8)
Pestitsiidijääkide lubatud ajutiste piirnormide kindlaksmääramine või muutmine ühenduse tasandil ei takista liikmesriike kehtestamast etofumesaadi jääkide ajutisi piirnorme vastavalt direktiivi 91/414/EMÜ artikli 4 lõike 1 punktile f ja direktiivi VI lisale. Nelja aastat peetakse asjaomase toimeaine edasiste kasutusviiside lubamiseks piisavaks. Pärast seda peaksid pestitsiidijääkide ajutised piirnormid muutuma lõplikuks.
(9)
Käesolevas direktiivis sätestatud meetmed on kooskõlas toiduahela ja loomatervishoiu alalise komitee seisukohtadega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 90/642/EMÜ I lisa 1. kategooria punkti vi “muud viljad” kirjete “oliivid” ja “kannatuslille viljad” vahele lisatakse kirje “papaia”. Direktiivi 90/642/EMÜ I lisa 2. kategooria punkti vi “juur- ja mugulköögivili” kirjete “porgandid” ja “juurseller” vahele lisatakse kirje “kassaava”.
Artikkel 2
Direktiivi 90/642/EMÜ muudetakse järgmiselt.
1.
II lisas asendatakse etofumesaadi, lambda-tsühalotriini, metomüüli, pümetrosiini ja tiabendasooli jääkide lubatud piirnormid käesoleva direktiivi I lisas nimetatud lubatud piirnormidega.
2.
II lisasse lisatakse etofumesaadi jääkide lubatud piirnormid vastavalt käesoleva direktiivi II lisale.
Artikkel 3
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 26. aprilliks 2006. Nad edastavad komisjonile kõnealuste sätete teksti ning käesoleva direktiivi ja kõnealuste sätete vahelise vastavustabeli.
Liikmesriigid kohaldavad neid sätteid alates 27. aprillist 2006.
Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 5
Käesolev direktiiv on adresseeritud liikmesriikidele.
Brüssel, 25. oktoober 2005

Labels: 7
17
0
20